STRID: Bevæpnet med en ny juridisk vurdering truer Rødt med å bryte samarbeidet med Oslo-byrådet dersom de gir støtte til kommersielle barnehager.

Velferd

– Når vi betaler skatt til felles løft innen velferd, så skal ikke pengene forsvinne ut i privat profitt. Hvis vi ikke kan sette foten ned for velferdsprofitørene i Oslo nå, hvordan skal rødgrønn side kunne gjøre det med landsdekkende troverdighet i 2017? Hvis vi løper fra løftene våre bare fordi noen velferdsprofitører truer med rettssak, kan vi like godt legge ned venstresida, sier Rødt-leder Bjørnar Moxnes til Klassekampen.

Siden valget i 2015 har partiet vært støtteparti for Ap/SV/MDG-byrådet, med en egen samarbeidsavtale. Men striden om kommersielle barnehager har i sommer fått samarbeidet til å slå sprekker.

Barnehageloven: • §14 i barnehageloven sier: «Kommunen skal yte tilskudd til ordinær drift av alle godkjente, ikke-kommunale barnehager i kommunen, forutsatt at barnehagen har søkt om godkjenning før barnehagesektoren er blitt rammefinansiert. Kommunen kan yte tilskudd til barnehager som søker om godkjenning etter at barnehagesektoren er rammefinansiert.» • Avtalen mellom Rødt og byrådet i Oslo sier: «Partiene er enige om at kommunen og ideelle virksomheter skal stå for drift av alle nye barnehager i Oslo. Kommunen må realisere dette prinsippet i tråd med gjeldende lov- og regelverk.»

Ny betenkning

Rødt insisterer på at byrådet må følge avtalen, der det står at «kommunen og ideelle virksomheter skal stå for drift av alle nye barnehager i Oslo.» Byrådet frykter at å gi offentlig støtte til ideelle private barnehager men ikke til kommersielle, kan være lovstridig. Det viser til en utredning gjort av kommuneadvokaten.

Nå slenger Rødt-lederen en ny juridisk betenkning på bordet, gjort av Tarjei Bekkedal, professor i rettsvitenskap ved Universitetet i Oslo.

Bekkedal konkluderer med at det vil være helt innenfor barnehagelovens rammer å gi støtte til ideelle, men ikke kommersielle barnehager.

Barnehageloven sier tydelig at alle ikke-kommunale barnehager godkjent før 2011 har krav på offentlig støtte. Men for nye barnehager som søker godkjenning, står det at kommunen «kan yte tilskudd».

– Byrådet ble enige med oss om en full stopp for nye kommersielle barnehager i hovedstaden. Vi er glade for at dette kravet er i tråd med barnehageloven, slik jussprofessoren har utredet, sier Moxnes.

Kan gi brudd

Rødt-lederen gjør det klart at det å følge samarbeidsavtalen på dette punktet er et ufravikelig krav fra Rødt. Om det blir gitt støtte fra kommunen til en eneste kommersiell barnehage, anser Rødt avtalen for brutt.

– Vi legger fram denne juridiske betenkningen for å bidra til å redde samarbeidsavtalen. Det er ingen lovmessige hindre for at byrådet overholder avtalen. Men hvis Raymond Johansen i Ap likevel slipper til barnehagebaronene, ryker budsjettgarantien.

– Dere er villige til å risikere en rettssak mot Oslo kommune på dette?

– Det får være opp til velferdsprofitørene å anlegge sak. Vi kan ikke gå bort fra politikken et demokratisk valgt flertall har blitt enige om bare fordi Private Barnehagers Landsforbund (PBL) måtte true med rettssak. Vi må vise velgerne at det nytter å stemme på partier som vil stanse velferdsprofitørene.

Ikke nok med krav

Etter at kommuneadvokaten i sin vurdering sådde tvil om lovligheten av å nekte penger til de kommersielle barne­hagene har byrådet lansert en rekke krav som skal stilles til de som drifter barnehagene. Moxnes sier det er bra, men ikke er nok.

– Vil disse kravene hindre nye kommersielle barnehager? Svaret er nei, sier han.

– Bekkedal skriver at det er lov å prioritere ideelle, kommuneadvokaten sier det motsatte. Hvem skal man tro på?

– Juristene er uenige. Det viktige for oss folkevalgte er å gjennomføre politikken flertallet er enige om. Kommuneadvokaten sa for øvrig at det var lovlig å kalle byråd for byregjering og mente at jeg hadde brutt loven i Lindebergsakene. Jeg ble som kjent frifunnet på alle punkter i retten. Vi bør ikke ta alt kommuneadvokaten sier, for god fisk.

Byråd for oppvekst og kunnskap Tone Tellevik Dahl (Ap) skriver i en e-post at hun har sendt Bekkedals utredning til kommuneadvokaten for en uttalelse.

– Byrådet tar utgangspunkt i kommuneadvokaten og andre offentlige instansers uttalelser i juridiske spørsmål, skriver hun.

– Frykter dere at avtalen med Rødt skal ryke?

– I avtalen er det en forutsetning om at vi må holde oss innenfor gjeldende lov- og regelverk. Dersom lover og regler ikke åpner for å skille private aktører i kategorier som «ideell» og «kommersiell», må vi forholde oss til det.

Hun peker på at de har laget nye vilkår med utvidet tilsyn for tilskuddene.

– Dette vil sikre at barne­hager som ikke opererer innenfor barnehagelovens bestemmelser, må betale tilbake offentlige tilskudd. Det kan vi gjerne ta en rettssak på om de private skulle være uenige, skriver hun.

paalh@klassekampen.no